"זו בדיחה מזויינת, זה לא כדורסל"
כנראה שלא יכול להתנהל טורניר של פיב"א בלי שערוריית שיפוט. אתמול (שבת) זו הייתה ליטא שקופחה בהפסד 78:75 לצרפת והודחה עוד לפני המשחק האחרון. במצב של 75:76 לזכות צרפת רודי גובר הוציא מהטבעת כדור שזרק יונאס ולנצ'ונאס מהעונשין, אלא שהוא עשה זאת לאחר שנגע בטבעת.
היום (ראשון) הבינה פיב"א כי נגרם עוול לליטא והוציאה הודעה כי נעשתה טעות במהלך וצוות השיפוט יושעה מהמשך משחקי הגביע העולמי. אלא שעל התוצאה זה לא ישפיע ושחקני ליטא לא יקבלו הזדמנות נוספת.
בסיום המשחק, מאמן ליטא דאוניוס אדומייטיס הביע תסכול במונולוג עצבני: "למה אתם שואלים אותי על השיפוט? תשאלו אותם. שיפוט כזה... משחק שני ברציפות. במשחק הראשון נגד אוסטרליה שיחקנו ראגבי ובמשחק השני אי אפשר אפילו ליצור מגע. זו בדיחה מזויינת. זה לא כדורסל. זו לא שיטה".
"בשביל יש את המוניטור? אתה לא צריך להיות חכם, אתה צריך להיות כנה. תעצור את המשחק ולך לצפות מה קרה במשחק. החבר'ה האלה (מצביע ליונאס ולנצ'ונאס) היו במשך חודשיים בלי המשפחות, הם קיבלו 0 (מסמן עם היד) דולרים. מגיע להם כבוד, אבל מישהו לא מכבד את המשחק הזה. זו בדיחה מזויינת (דופק על השולחן)".